Document ID: 31986R1154

*****
ΚΑΝΟΝΙΣΜΟΣ (ΕΟΚ) αριθ. 1154/86 ΤΗΣ ΕΠΙΤΡΟΠΗΣ
της 21ης Απριλίου 1986
που καθορίζει τις λεπτομέρειες σχετικά με τα αποθέματα των σιτηρών που βρίσκονται την 1η Μαρτίου 1986 στην Ισπανία
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 3770/85 του Συμβουλίου της 20ής Δεκεμβρίου 1985 σχετικά με τα αποθέματα γεωργικών προϊόντων που βρίσκονται στην Ισπανία (1), και ιδίως το άρθρο 8,
Εκτιμώντας:
ότι η πράξη προσχώρησης της Ισπανίας και της Πορτογαλίας προβλέπει στο άρθρο 86 ότι κάθε απόθεμα προϊόντος που βρίσκεται σε ελεύθερη κυκλοφορία την 1η Μαρτίου 1986 στην Ισπανία και υπερβαίνει σε ποσότητα εκείνη που μπορεί να θεωρηθεί ότι αντιπροσωπεύει ένα κανονικό απόθεμα μεταφοράς, πρέπει να εξασφαλισθεί από την Ισπανία με δική της δαπάνη·
ότι, βάσει του εν λόγω άρθρου 86 δεύτερη φράση, η έννοια του κανονικού αποθέματος μεταφοράς πρέπει να καθοριστεί για κάθε προϊόν συναρτήσει κριτηρίων και στόχων που είναι ίδιοι για κάθε κοινή οργάνωση αγοράς·
ότι μια εκτίμηση των αποθεμάτων βάσει των επισήμων ισοζυγιών μπορεί να δώσει μια αρκετά εμπεριστατωμένη γνώση για να καθοριστούν οι ποσότητες των αποθεμάτων στην Ισπανία την 1η Μαρτίου 1986· ότι, έχοντας υπόψη αυτά τα ισοζύγια, δεν υπάρχει μη κανονικό απόθεμα την 1η Μαρτίου όσον αφορά την κριθή και το σκληρό σίτο·
ότι, όσον αφορά το σκληρό σίτο, ποσότητα 55 000 τόνων η οποία κατέχεται από τον ισπανικό οργανισμό παρεμβάσεως (SENPA) πουλήθηκε πριν από την 1η Μαρτίου 1986 σε τιμές σημαντικά χαμηλότερες από τις ισπανικές τιμές παρεμβάσεως, για να εξαχθούν μετά την ημερομηνία αυτή εκτός του εδάφους της Κοινότητας· ότι η ποσότητα αυτή θα πρέπει να θεωρηθεί ως μη κανονικό απόθεμα σκληρού σίτου που ευρίσκετο σε ελεύθερη κυκλοφορία στην Ισπανία κατά την 1η Μαρτίου 1986·
ότι, μεριμνώντας για την καλή διοικητική διαχείριση, είναι σκόπιμο να προβλεφθεί η εκ νέου διάθεση προς πώληση του ισπανικού δημοσίου αποθέματος, σύμφωνα με τις κοινοτικές διαδικασίες που προβλέπονται ιδίως από τον κανονισμό (ΕΟΚ) αριθ. 1836/82 της Επιτροπής της 7ης Ιουλίου 1982 περί καθορισμού των διαδικασιών και των συνθηκών διαθέσεως προς πώληση σιτηρών που κατέχονται από τους οργανισμούς παρεμβάσεως (2), όπως τροποποιήθηκε τελευταία από τον κανονισμό (ΕΟΚ) αριθ. 3826/85 (3)·
ότι τα μέτρα που προβλέπονται στον παρόντα κανονισμό είναι σύμφωνα με τη γνώμη της Επιτροπής Διαχειρίσεως Σιτηρών,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Θεωρούνται ως μη κανονικό απόθεμα, κατά την έννοια του άρθρου 86 της πράξεως προσχωρήσεως, 843 000 τόνοι κριθής και 55 000 τόνοι σκληρού σίτου που βρίσκονται σε ελεύθερη κυκλοφορία στην Ισπανία την 1η Μαρτίου 1986.
2. Οι 55 000 τόνοι σκληρού σίτου που αναφέρονται στην παράγραφο 1 είναι εκείνοι που πουλήθηκαν από το SENPA πριν από την 1η Μαρτίου 1986 για να εξαχθούν προς τις τρίτες χώρες ως έχουν ή υπό τη μορφή μεταποιημένων προϊόντων έως τις 31 Δεκεμβρίου 1986.
Άρθρο 2
Το δημόσιο απόθεμα σιτηρών που υπάρχει στην Ισπανία την 1η Μαρτίου 1986, εξαιρέσει 843 000 τόνων κριθής και 55 000 τόνων σκληρού σίτου, αναλαμβάνεται από την ίδια ημερομηνία από το Ευρωπαϊκό Γεωργικό Ταμείο Προσανατολισμού και Εγγυήσεων, υπό τον όρο ότι θα είναι σύμφωνο με τις διατάξεις που αναφέρονται στα άρθρα 2 και 2α του κανονισμού (ΕΟΚ) αριθ. 1569/77 της Επιτροπής (4).
Άρθρο 3
Οι δαπάνες σχετικά με τη διάθεση στη διεθνή αγορά ποσοτήτων σιτηρών ίσων με εκείνες που αναφέρονται στο άρθρο 1, καθώς και οι δαπάνες παρεμβάσεως σχετικά με αυτές τις ποσότητες καθόσον βρίσκονται στα αποθέματα του ισπανικού οργανισμού παρεμβάσεως την 1η Μαρτίου 1986 δεν αναλαμβάνονται από το Ευρωπαϊκό Γεωργικό Ταμείο Προσανατολισμού και Εγγυήσεων, τμήμα Εγγυήσεων.
Άρθρο 4
Οι ισπανικές αρχές ανακοινώνουν στην Επιτροπή το ταχύτερο δυνατό το ποσό των δημοσίων αποθεμάτων, κατανεμημένο κατά σιτηρό, διακρίνοντας ανάλογα με την ποιότητα, σύμφωνη ή όχι, τα σιτηρά που αφορούν οι διατάξεις που αναφέρονται στα άρθρα 2 και 2α του κανονισμού (ΕΟΚ) αριθ. 1569/77.
Άρθρο 5
1. Από την 1η Μαρτίου 1986 η διάθεση προς πώληση του δημοσίου αποθέματος, που θεωρείται ως μη κανονικό, πραγματοποιείται σύμφωνα με τις διατάξεις του κανονισμού (ΕΟΚ) αριθ. 1836/82, καθόσον είναι σύμφωνο με τις διατάξεις των άρθρων 2 και 2α του κανονισμού (ΕΟΚ) αριθ. 1569/77.
2. Από την 1η Μαρτίου 1986 η διάθεση προς πώληση του δημοσίου αποθέματος του μαλακού σίτου, της κριθής, του σκληρού σίτου, της σίκαλης, του σόργου και του αραβοσίτου που δεν είναι σύμφωνο με τις διατάξεις των άρθρων 2 και 2α του κανονισμού (ΕΟΚ) αριθ. 1569/77, πραγματοποιείται σύμφωνα με τη διαδικασία που προβλέπεται στο άρθρο 26 του κανονισμού (ΕΟΚ) αριθ. 2727/75 του Συμβουλίου (1)
Άρθρο 6
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Εφαρμόζεται από την 1η Μαρτίου 1986.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 21 Απριλίου 1986.

Labels: 3
17
18
15